Pred Agrokorom je ključnih 48 sati, procjenjuju neslužbeno naši sugovornici iz Vlade, a državni vrh smatra da je u ovom trenutku najvažnije zaštiti hrvatske dobavljače, da Agrokor nastavi poslovati i da može platiti dospjele porezne obveze

Sudbina koncerna Agrokor i dalje je politička tema broj jedan u Hrvatskoj.



Prema ocjeni menadžera s kojima smo razgovorali, za kompaniju je sada najvažnije da Konzumove prodavaonice nastave s uobičajenim poslovanjem, a to znači da police budu popunjene, a plaće radnicima isplaćene. Plaće su ovih dana, kako doznajemo, i isplaćene. U kratkom roku, čini se, to ne bi trebalo biti u pitanju. Akutni problem isplate dobavljača dijelom je otklonjen novim kreditnim aranžmanom za poboljašanje likvidnosti kojeg su Agrokoru na kraju pristale dati ruske banke, Sberbank i VTB.



Dogovor s Rusima



Različite se informacije o tome koliki je iznos posrijedi, ali prema pisanju slovenskih Financi, riječ je o 250 milijuna eura. O kreditima za poboljašanje likvidnosti pregovora se već tjednima, ali sve je upućivalo na to da će Rusi odobriti nove kredite u trenutku kada se jasnije definiraju pozicije i postigne načelan dogovor o budućnosti koncerna. U moru informacija o sudbini Agrokora koje su proteklih dana puštene u eter, teško je prosuditi koja ima kakvu težinu, ali jučer se moglo čuti i to da je dogovor Ivice Todorića i ruskih banaka sada uglavnom definiran.



Prema tim informacijama, ruske banke kupile bi Agrokor za kunu, isplatile bi ostale kreditore, među kojima i vlasnike posebno osjetljivih PIK obveznica, te bi postale vlasnici 80 posto koncerna. Ivica Todorić, pak, zadržao bi udjel od 20 posto i bio bi član Nadzornog odbora. Ta se interpretacija situacije dijelom uklapa u priču Financi, a koja kaže da bi Todorić ostao u upravi “zbog straha da bi menadžeru koji bi preuzeo njegovo mjesto trebalo previše vremena da pohvata sve konce u koncernu”.



Ukoliko je to točno, ostaje vidjeti što bi bila daljnja strategija Sberbanke i VTB-a, banaka u vlasništvu ruskih državnih institucija, s obzirom da su ranije iznijele stav kako njima nije u interesu držati u porfelju hrvatske kompanije.



Među scenarijima koji su još uvijek u igri spominje se i prodaja dijelova Agrokora, odnosno udjela u Jamnici i Ledu, za koje se procjenjuje da mogu donijeti oko 470 milijuna eura. Time bi se servisirao dio duga i olakšalo vraćanje PIK kredita. No, spominje se i opcija prema kojoj bi se i taj kredit pretvorio u vlasnički dio.



Premijer Andrej Plenković jučer je na početku sjednice Vlade uputio poruku da se ne dramatizira.



- Trebamo svi zajedno smiriti loptu, vrlo trezveno pristupiti dijalogu koji vodimo s kompanijom i najvažnijim vjerovnicima, od kojih očekujemo da u vrlo kratkom roku zajednički pristupe planu razrješavanja postojećih poteškoća u poslovanju, na koje su između ostaloga u svojim izvješćima proteklih tjedana ukazale i međunarodne rejting agencije - poručio je Plenković.



Tvrtke ne smiju propasti



U političkim krugovima proširila se informacija da se priprema i poseban zakon koji bi pomogao da se kompanija restrukturira, no to nam je neslužbeno od pojedinih članova Vlade demantirano. S druge strane, jedan visokopozicionirani HDZ-ovac poručuje kako se ništa ne smije prepustiti slučaju i kako država uvijek može nešto napraviti, ali da Todorić nikako ne smije ostati na čelu kompanije.



- Treba brinuti o tvrtkama, ne o vlasniku. Tvrtke ne smiju propasti, ali ovo rukovodstvo i vlasnik koji su kompaniju doveli u ovakvu situaciju ne bi trebali voditi te tvrtke – kaže naš sugovornik.



Poručuju kako nije niti za stečaj, ili pak predstečaj, nego trebati mijenjati vlasnike i uprave, a na naše pitanje bi li bilo u redu da Rusi preuzmu Agrokor, samo je kratko odgovorio: “Ne!”



Mostov dio vladajuće većine jučer nije htio komentirati ništa vezano uz Agrokor, a u neslužbenim razgovorima mostovci poručuju kako je situacija delikatna i kako sigurno država neće biti bankomat Ivici Todoriću, ali da tvrtke zbog važnosti za gospodarstvo trebaju opstati.



Zato je Mostov narodni tribun Miro Bulj jučer grmio u Saboru.



- Agrokor je krvotok hrvatskog gospodarstva. Ivica Todorić drži za gušu hrvatsko gospodarstvo. Smatram da bi država morala naći rješenje, a Todorić i oni koji su mu to omogućili moraju odgovarati - zagrmio je Bulj.

Ministar financija Zdravko Marić je pak rekao novinarima kako se ništa novoga nije dogodilo, osim onoga što je rekao premijer Plenković. Ponovio je kako ne može govoriti o poreznom dugu koncerna, kao i da za sada nisu uočene nikakve nepravilnosti.



Izvanredna sjednica



Predsjednik HNS-a Ivan Vrdoljak vjučer je poslao zahtjev za sazivanje izvanredne sjednice saborskog Odbora za gospodarstvo na tu temu.



Jedan bivši ministar dobro upoznat sa situacijom u Agrokoru komentirao nam je neslužbeno kako država teško može nešto napraviti i da je najbolje rješenje prodaja dijela koncerna i odvajanje vlasništva.



- Kompanija ima brendove i tržište i zainteresirane kupce. Za Jamnicu je navodno zainteresirana Coca Cola, ali oni navodno nude 500 milijuna, a Todorić traži 800 ili 900 milijuna. Dakle, opstanak kompanije nije upitan, međutim, glavno je pitanje po kojoj je cijeni Todorić spreman prodavati kompanije i hoće li to biti dovoljno da Agrokor zatvori dugove – kaže ovaj bivši ministar.



I on smiruje tenzije i kaže kako će jedino veliki problem biti ako Todorić ne bude htio izaći iz kompanije, ali budući da su u stisci s vremenom, ne vjeruje u takav scenarij.



- Postoje i domaće tvrtke koje bi možda bile zainteresirane, poput Podravke, Atlantica, Adrisa, priča se da bi BAT kupio Tisak – poručuje naš sugovornik.